

Rydyn ni wedi llunio’r canllawiau hyn i roi gwybodaeth gefndir berthnasol i chi am rai o’r gweithgareddau ym mhob gwers.

Rydyn ni’n gwybod bod rhai o’r materion yn gymhleth, felly rydyn ni wedi ceisio’u hesbonio’n fwy manwl.

Os hoffech chi gael rhagor o wybodaeth neu help, cysylltwch â ni

- prosiectpleidlais@complantcymru.org.uk

**Cynllun Gwers 1**

**Bydd y myfyrwyr yn deall y gwahanol fathau o etholiadau sy’n digwydd yng Nghymru**

Dyma ragor o gyfrifoldebau’r cyngor, Senedd Cymru, a Senedd y Deyrnas Unedig.

Yn y tabl sy’n crynhoi cynllun y wers, rydyn ni wedi glynu at nifer bach o feysydd penodol.

Rydyn ni’n gobeithio bydd y rhestr hirach yma yn eich helpu i ateb unrhyw gwestiynau pellach gan ddisgyblion.

**Y cyngor lleol**

Mae cynghorau lleol **yn cyflwyno gwasanaethau** yn y meysydd hyn:

- Darparu addysg, gan gynnwys penderfynu faint o’u cyllideb i’w wario ar addysg, sicrhau bod digon o ysgolion lleol i ymateb i’r galw, a gwneud yn siŵr bod trafnidiaeth i’r ysgol ar gael i blant

- Tai, er enghraifft cael hyd i lety ar gyfer pobl mewn angen, a chynnal tai cymdeithasol

- Gwasanaethau cymdeithasol, er enghraifft gofalu am blant, pobl hŷn a phobl anabl, a’u hamddiffyn

- Priffyrdd a Thrafnidiaeth, gan gynnwys cynnal a chadw ffyrdd a rheoli llif y traffig

- Rheoli Gwastraff, gan gynnwys casglu sbwriel ac ailgylchu

- Gwasanaethau Hamdden a Diwylliannol, er enghraifft darparu llyfrgelloedd, gwasanaethau hamdden a lleoliadau’r celfyddydau.

- Diogelu Defnyddwyr, er enghraifft gorfodi safonau masnach a thrwyddedu tacsis

- Iechyd Amgylcheddol a Gwasanaethau, er enghraifft sicrhau bod y bwyd sy’n cael ei ddarparu mewn tafarndai a bwytai yn ddiogel i’w fwyta, a rheoli llygredd yn lleol

- Cynllunio, gan gynnwys rheoli datblygiadau lleol a sicrhau bod adeiladau’n ddiogel

- Datblygu Economaidd, er enghraifft denu busnesau newydd ac annog twristiaeth

- Cynllunio Brys, ar gyfer pethau fel llifogydd neu ymosodiadau brawychwyr

**Senedd Cymru**

Dyma rai meysydd lle mae gan y Senedd bwerau:

* Yr Amgylchedd
* Tai
* Y GIG yng Nghymru
* Gofal iechyd
* Gwasanaethau Tân ac Achub
* Chwaraeon a Hamdden
* Henebion Bwyd
* Twristiaeth
* Addysg
* Amaeth
* Yr Iaith Gymraeg

Mae’r Senedd yn pasio cyfreithiau sy’n cwmpasu Cymru gyfan.

**Pam mae rhai o’r cyfrifoldebau hyn yr un fath â rhai’r cyngor?**

Mae pawb yng Nghymru, gan gynnwys y cyngor lleol, sy’n darparu gwasanaethau yn y meysydd polisi hyn, yn gorfod dilyn cyfreithiau a basiwyd gan y Senedd.

Felly y Senedd sy’n pennu’r rheolau, ac yna mae rhaid i’r cyngor ddarparu’r gwasanaeth o fewn y rheolau hyn.

Er enghraifft, mae rhaid i gynghorau roi trafnidiaeth i’r ysgol i bawb yn yr ysgol uwchradd sy’n byw mwy na 3 milltir i ffwrdd o’r ysgol addas agosaf, oherwydd bod cyfraith gan y Senedd sy’n dweud bod rhaid iddyn nhw wneud hynny.

**Senedd y Deyrnas Unedig**

Rhai o’r pethau sydd dan reolaeth Senedd y Deyrnas Unedig:

* Y Rhyngrwyd yn y Deyrnas Unedig (gan gynnwys rheolau mae’n rhaid i gwmnïau cyfryngau cymdeithasol eu dilyn – mae cyfreithiau newydd yn cael eu drafftio ynghylch hynny ar hyn o bryd)
* Budd-daliadau
* Mewnfudo
* Troseddu a Phlismona
* Hela
* Materion tramor, gan gynnwys rheoli’r lluoedd arfog

**Cynllun Gwers 2**

**Gweithgaredd llun**

Y rhannau o’n darlun mae’r cyngor yn gyfrifol amdanyn nhw yw:

* Goleuadau stryd

* Casglu biniau/ailgylchu
* Trwsio ffyrdd

* Y llyfrgell

* Yr ysgol – rhoi arian i redeg ysgolion, darparu trafnidiaeth i’r ysgol, sicrhau bod digon o ysgolion i ymateb i’r galw, sicrhau bod plant ag anghenion dysgu ychwanegol yn cael y gefnogaeth gywir.

* Y parc

* Toiledau cyhoeddus

* Datblygiad tai newydd – Er enghraifft, mae’n rhaid i gwmnïau sydd am adeiladu ystâd tai newydd gael caniatâd y cyngor i wneud hynny

* Busnesau lleol – Gwneud yn siŵr bod busnesau’n gweithredu’n gyfreithlon ac yn deg trwy orfodi Safonau Masnach

* Cerfluniau

* Llwybrau beicio

* Bws ysgol – darparu trafnidiaeth i’r ysgol

* Canolfan Gymunedol

* Traeth – Bydd cynghorau’n gyfrifol am gynnal rhai traethau yn eu hardaloedd lleol, er y bydd rhai’n cael eu cynnal gan gwmnïau preifat. Os ydych chi’n ansicr ac eisiau gwybod, defnyddiwch y wefan [Write to them](https://www.writetothem.com/) i ysgrifennu at eich cynghorydd lleol.
* Baw cŵn – Bydd cynghorau’n gyfrifol am sicrhau bod digon o finiau ar gyfer baw cŵn, a chyflwyno a gorfodi dirwyon am beidio â glanhau ar ôl eich ci.

* Sbwriel – Yr un fath â baw cŵn

* Tacsis – Rhoi trwyddedau gweithredu i dacsis, er mwyn sicrhau eu bod nhw’n ddiogel ac yn gyfforddus, a bod y gyrwyr yn addas.

* Hysbysfwrdd yn gofyn i bobl fabwysiadu/faethu – bydd y cyngor yn gyfrifol am amddiffyn plant agored i niwed trwy fynd â nhw i ofal, ac yna cael hyd i deulu addas I fyw gyda nhw trwy faethu neu fabwysiadu.

**Cynllun Gwers 3**

**Bydd y myfyrwyr yn deall rhai o ddyletswyddau a gweithgareddau beunyddiol cynghorwyr**

Yn berthnasol i’r ateb mae ‘Bod yn onest, yn agored a dangos parch at eraill’ – mae côd ymddygiad y mae’n rhaid i bob cynghorydd ei ddilyn, sy’n cynnwys bod yn onest, yn agored a dangos parch wrth gyflawni eu dyletswyddau.